Centrale nationale d'achat et de logistique

D'Centrale nationale d'achat et de logistique (gekierzt CNAL) oder National Akafs- a Logistikzentral ass en ëffentlecht Etablissement zu Lëtzebuerg, dat 2025 geschaf gouf a vum 1. Februar 2026 u funktionéiert. Der Zentral hiert Zil ass et, medezinesch a sanitär Produkter, Medikamenter, Substanzen a Servicer, ze beschafen, ze stockéieren an d'Logistik dovun zentral z'organiséieren, fir d'Resilienz vum Gesondheets- a Sozialsecteur ze stäerken. 

 Geschicht 
Als eng Reaktioun op d'Erfarungen aus der COVID-19-Pandemie, wou d'Disponibilitéit vu kritesche Stocken an d'Koordinatioun vun der Logistik eng zentral Roll gespillt hunn, ass d'CNAL mam Gesetz vum 3. Dezember 2025 geschaf ginn.  

 Statut a Sëtz 
D'CNAL ass en ëffentlecht Etablissement mat enger juristescher Perséinlechkeet, dat finanziell an administrativ autonom funktionéiert. De Siège ass zu Stroossen, kann awer mat engem Règlement grand-ducal op eng aner Plaz am Land verluecht ginn.

 Missiounen 
D'Haaptmissioune vun der CNAL sinn:

 Zentral Beschafe vu medezineschen a sanitäre Produkter, Medikamenter a Servicer;
 Stockéieren, Versuergen a Gestioun vu kritesche Stocken;
 Verdeele vu Medikamenter am Kader vum staatlechen Impfprogramm;
 Gestioun vun enger Apdikt baussent dem Spidolssecteur;
 Opbau an Exploitatioun vun Infrastrukturen fir d'Material ze stockéieren.

 Utilisateuren 
D'CNAL liwwert:

 all medezinesch Produkter, Medikamenter a Servicer un d'Spideeler, de Corps grand-ducal d'incendie et de secours (CGDIS), de Luxembourg Institute of Health (LIH) an de Laboratoire national de santé (LNS, Staatslabo);
 Produkter a Servicer am Kader vun enger Missioun vum allgemengen Interessi un Organisatiounen am sozialen, familiären a therapeutesche Beräich.

 Organisatioun 
D'CNAL besteet aus verschiddenen Organer:

 Conseil d'administration: 14 Memberen, inklusiv Vertrieder vu Ministèren, Spideeler a Federatiounen;
 Direktioun: en Direkter an zwee Directeurs adjoints;
 National Komiteeën:
 Comité national d'achat central;
 Comité national de stock critique;
 Comité national des médicaments et substances médicamenteuses;
 Comité national des produits à vocation médicale et sanitaire;
 Comité national d'achat des fournitures et des prestations de services.

 Um Spaweck 
 Présentation du Health Information System Luxembourg et de la Centrale nationale d’achat et de logistique, santesecu.public.lu, 11.06.2023

 Referenzen 

Kategorie:Ëffentlech Etablissementer zu Lëtzebuerg

Kategorie:Gesondheetswiesen zu Lëtzebuerg